בנובמבר 2009 נקנס לאם על ידי הקבוצה בסכום של כ-25 אלף אירו, הקנס הגבוה ביותר שהוטל על ידי הקבוצה על מי משחקניה נכון לאותו זמן. סיבת הקנס היא ראיון שלאם נתן ללא אישור לעיתון הגרמני זידדויטשה צייטונג, בו הלין לאם על היעדר פילוסופיית משחק, וביקר את מדיניות ההעברות של הקבוצה. הראיון יצר תגובות מעורבות בקרב אוהדי הקבוצה והתקשורת, שכן חלק ביקרו את לאם ואמרו כי היה צריך לשמור את הביקורת לעצמו, ואחרים שיבחו אותו על היושרה. על אף הקנס והביקורות שספג, עונת 2009/10, תחת המאמן לואי ואן חאל, הייתה עונה טובה מאוד עבור לאם, בה הוא זכה עם הקבוצה בדאבל השלישי שלו, והגיע עם הקבוצה לגמר ליגת האלופות 2010, בו הפסידה הקבוצה 2-0 לאינטר מילאנו. זו הייתה הפעם הראשונה מאז 2001 בה הגיעה באיירן מינכן לגמר ליגת האלופות. באותה עונה, שיתף לאם פעולה בצורה מיטבית עם אריין רובן בצד ימין של המגרש, ובישל 12 שערים בכל המסגרות. באותה עונה מונה לאם כקפטן המשנה של המועדון. בינואר 2011 עזב את באיירן מינכן קפטן הקבוצה דאז מארק ואן בומל, שעבר למילאן. לאם מונה כקפטן הקבוצה במקומו. הייתה זו עונה חלשה עבור באיירן מינכן ולאם, שסיימו במקום השלישי בבונדסליגה, כשבחלק גדול מהעונה הוטלה עלייתם לליגת האלופות בספק. בגביע הגרמני הודחו לאם ובאיירן מינכן בחצי הגמר על ידי שאלקה 04. בליגת האלופות הודחו לאם ובאיירן מינכן כבר בשמינית הגמר, על ידי אינטר מילאנו.